Праграма фіналу рэспубліканскага конкурсу ўключала не толькі ўзнагароджанні і віншаванні. У зале алімпійскай славы разгарнулася незвычайная інтэрактыўная выстава. Валанцёры “Добрага Сэрца” прапанавалі жадаючым прыняць удзел у майстар-класах па вырабе калядных рукавічак, навагодніх анёлкаў, званочкаў і інш. Цэнтральнае месца ў экспазіцыі было адведзена “ёлцы жаданняў”, упрыгожанай сэрцамі з пажаданнямі ад выхаванцаў дзіцячых дамоў, дамоў дзіцяці, рэабілітацыйных цэнтраў, школ-інтэрнатаў з усіх рэгіёнаў Беларусі. Здзейсніць дзіцячыя мары напярэдадні навагодніх і калядных свят змаглі ўсе жадаючыя. Уключала праграма і цэлы комплекс вучэбна-метадычных мерапрыемстваў. З самай раніцы на базе Беларускага дзяржаўнага ўніверсітэта фізічнай культуры спецыялісты Цэнтра развіцця “Фарбы жыцця” і Цэнтра камфортных зносін, офіса прасоўвання ініцыятыў правялі для падлеткаў псіхалагічныя трэнінгі па арганізацыі дзейнасці валанцёрскага руху. Акрамя таго, валанцёры выпрабавалі свае якасці падчас праходжання квеста “Я — валанцёр”.